Makhosi Khoza bedank uit ANC | Maroela Media
Die uitgesproke ANC-LP Makhosi Khoza het Donderdag haar bedanking uit die party aangekondig.
"Ek wil afskeid neem van die nuwe uitheemse en korrupte ANC. Ek bedank," het sy tydens 'n perskonferensie in Johannesburg en op sosiale media gesê.
"Vandag verlaat ek die ANC, maar ek sal nooit die ANC se waardes verlaat nie. Ek verlaat die ANC van Jacob Zuma. Die ANC is in sy kern uiters korrup. Hulle beskik nie oor die organisasievermoë om dit wat verkeerd is, reg te stel nie. Toekomstige generasies gaan sekerlik vra hoe dit tot op 'n punt gekom het waar 'n man wat 783 aanklagte van korrupsie in die gesig staar die party lei. Hoekom word ons deur kriminele gelei?"
Sy het gesê die ANC van veterane soos Nelson Mandela, Alfred Zuma, Ida Mntwana en Frene Ginwala is dood en die huidige party is 'n skadu van sy voormalige self.
"Die ANC van Zuma het 'n vinnig-rykwordskema geword terwyl ons arm mense by die dag armer word. Ek sal nooit my mense verraai nie. Vir dié wat vra wat my volgende skuif is, wees verseker dat ek nie by die DA gaan aansluit nie. Ek sal my planne bekend maak wanneer nodig. Amandla."
Khozi se bedanking kom nadat die ANC in KwaZulu-Natal dissiplinêre stappe teen haar ingestel het omdat sy "die kernwaardes van die ANC blatant verraai het". Khoza het in Julie by 'n geleentheid wat as deel van Nelson Mandela-dag gehou is, 'n beroep op Zuma gedoen om te bedank en gesê sy vind dit onuithoudbaar om gelei te word deur 'n man wat daarvan beskuldig word dat hy vroue teister.
Sy het haar daarna verskeie kere teen Zuma en die huidige stand van sake in die ANC uitgespreek, dikwels op sosiale media. Khoza het egter nie Sondag vir haar dissiplinêre verhoor opgedaag nie.
Hoewel talle mense Khoza se uitsprake veroordeel, is daar ook baie wat haar loof vir haar dapperheid om op te staan teen dit wat sy glo verkeerd is.
Lees alle vorige berigte oor Makhosi Khoza op Maroela Media.
ANC KwaZulu-Natal Makhosi Khoza
Guptas verloor aansoek om bankfasiliteite te red
Mag jou stywe rug ander inspireer om standpunt in te neem dokter. Wel gedaan!
Dis jammer nou is daar net ja-broers oor .. sal almal moet ondersoek.
Ek weet nie of sy die komentaar kry nie. Daar is eerlike op regte swart mense. In die ANC seker een van die minste op wie jy jou kon vir trou. Sy het moed en durf. Mag sy voorentoe n plekie kry waar sy n vir andwring kan bring in die koripte regering.
YOU GO GIRL!! Ek dink ons almal het op die punt gekom waar ons nie meer omgee wie die land lei nie, solank die persoon net die bekwame is met die regte waardes. Wat Suid-Afrika tot sy volle potensiaal kan dryf!! Wat die regte probleme op die regte manier kan oplos en die regte mense in sy/haar kabinet aanstel. Die wat dit waarlik verdien, en nie met bloedlyn nie maar ondervinding, onderrig en kennis!! ☺